
Στο 5ο Επιστημονικό Συνέδριο των ‘’Μαρτυρικών’’ ο Δήμαρχος Κιλκίς 
Ο Δήμαρχος Κιλκίς Δημήτρης Κυριακίδης παρέστη σήμερα στην έναρξη του 5ου Επιστημονικού Συνεδρίου της Ιεράς Μητροπόλεως Πολυανής και Κιλκισίου ‘’Μαρτυρικά’’ και χαιρέτισε τις εργασίες του. 
Στον σύντομο χαιρετισμό που απηύθυνε, εξήρε την πρωτοβουλία του σεπτού Ποιμενάρχη της μητροπολιτικής μας επαρχίας κ.κ. Βαρθολομαίου να ενισχυθεί με την επιστημονική μαρτυρία η οφειλόμενη πνευματική αξία των Πολιούχων του Κιλκίς Πεντεκαίδεκα Μαρτύρων και προσέθεσε ότι τα ‘’Μαρτυρικά’’ κοσμούν το εορταστικό πρόγραμμα του Δήμου και έχουν εδραιωθεί σε έναν πολύ επιτυχημένο θεολογικό και εκπαιδευτικό θεσμό.
Για τη φετινή θεματική που έχει επιλεγεί φέτος και αφορά τη συμπλήρωση δέκα χρόνων από την πραγματοποίηση της Αγίας και Μεγάλης Συνόδου της Κρήτης, επισήμανε ότι είναι πραγματική ευλογία για τον τόπο η επιστημονική και θεολογική εμβάθυνση της πνευματικής κληρονομιάς της Ορθοδοξίας και ευχήθηκε τα αποτελέσματα που θα προκύψουν από τις εργασίες του 5ου Επιστημονικού Συνεδρίου να είναι χρήσιμα και αξιοποιήσιμα για την ορθόδοξη παράδοσή μας και την αδιατάρακτη πορεία της Εκκλησίας  στον χρόνο και στις προκλήσεις της σύγχρονης εποχής.
Τις εναρκτήριες εργασίες του συνεδρίου παρακολούθησαν και ο Πρόεδρος του Δημοτικού Συμβουλίου Αναστάσιος Καζαντζίδης και οι Αντιδήμαρχοι Θεμιστοκλής Ανθρακίδης και Θεμιστοκλής Κοσμίδης. 
Το Επιστημονικό Συνέδριο τελεί υπό την αιγίδα της Ιεράς Συνόδου της Εκκλησίας της Ελλάδος και υποστηρίζεται από τον Δήμο Κιλκίς, που φιλοξενεί τις εργασίες του στο Συνεδριακό Κέντρο Κιλκίς. Συνεπικουρείται επιστημονικά από καθηγητές των Θεολογικών Σχολών του ΑΠΘ και του ΕΚΠΑ.     
